Պարոն Մարուքյանին անձամբ չեմ ճանաչում, թեեւ հեռակա համակրանք ունեմ նրա հանդեպ: Կուզենայի արձանագրել, որ դատելով ֆեյսբուքյան ամենաբազմազան գրառումներում եռացող ատելության ահռելի չափաբաժիններից, Էդմոն Մարուքյանը միանգամայն ճիշտ էՙ այսօր մենք չունենք ավելի կարեւոր խնդիր, քան ներպետական ու ներհասարակական համերաշխության վերականգնումն է: Գոնեՙ մեկը մյուսին լսելու, դիմացինի կարծիքը անհանդուրժողականությամբ չընդունելու, քաղաքակիրթ բանավեճ վարելու տարրական կուլտուրա ունենալը: Պարզապես զզվելի է, երբ ֆեյսբուքյան հրապարակումներում սրա կամ նրա հասցեին ամենակեղտոտ հայհոյանքներն ու ամենակոպիտ սպառնալիքներն ես կարդում: Դեռեւս որեւէ մեկի դատը չի եղել եւ առայժմ ոչ մեկի մեղքի իրական չափը չի հաստատվել, սակայն ոմանք շտապում են որեւէ առիթով անապացույց մեղադրանքներ հնչեցնել: Իբրՙ լա՞վ էր, որ դուք թալանում էիք, ձեզ պիտի բանտերում փտեցնել, զրկել հայրենիքից, վռնդել Հայաստանից... Որովհետեւ երբ դուք իշխանություն էիք, ժողովրդի մեծամասնության նկատմամբ ճիշտ այդպես էիք վարվում: